ওয়েব ডেস্ক : আজ দুর্গাপুজোর চতুর্থী। বাঙালির সেরা উত্সবের ঢাকে কাঠি পড়ে গিয়েছে। সেই সঙ্গে ফেস্টিভ মুড অন। তৈরি তিলোত্তমাও। পথঘাট আলোর ঝরনাধারায় ভাসছে। শরতের কার্নিভালে তৃতীয়ার রাতে শহরজুড়ে মানুষের ঢল নেমেছিল। পুজোগুলির কর্মকর্তাদের দাবি, আজ চতুর্থীতেও একেবারে জমজমাট হয়ে উঠবে শহর। প্রতিমা কেমন হল? বিশেষত্ব কী? থিমকে কত মার্কস দেওয়া যায়? চুলচেরা বিশ্লেষণ করতেই রাস্তায় নেমে পড়েছে আমজনতা। সামনের কটা দিন আনন্দ-উচ্ছ্বাস-উল্লাসে ভরিয়ে দিতে তৈরি সবাই। নতুন জামাকাপড়, দেদার খাওয়াদাওয়া আর সঙ্গে তো রয়েছেই বাঙালীর আড্ডা। বন্ধুবান্ধব আর পরিবারের মাঝে সময় ভাগ করে দেওয়া। আর অবশ্যই দেবীদর্শন। ভুবন মেতে উঠেছে। বেজে উঠেছে আলোর বেণু। সব ভুলে এবার শুধু উত্‍সবের আনন্দে গা ভাসিয়ে দেওয়া। এছাড়া আর কিচ্ছু না।